KIRJALLINEN KYSYMYS P-3373/01 esittäjä(t): Maurizio Turco (NI) komissiolle. Euroopan unionin ja palestiinalaishallinnon suhteet.



Virallinen lehti nro 172 E , 18/07/2002 s. 0044 - 0045



KIRJALLINEN KYSYMYS P-3373/01 esittäjä(t): Maurizio Turco (NI) komissiolle (28. marraskuuta 2001) Aihe: Euroopan unionin ja palestiinalaishallinnon suhteet Eurooppalainen troikka, joka muodostui Belgian pääministeristä Guy Verhofstadtista, komission puheenjohtajasta Romano Prodista ja ulkopolitiikan korkeasta edustajasta Javier Solanasta, tapasi Israelin pääministerin Ariel Sharonin 18. marraskuuta 2001. Kansainvälisten lehtitietojen mukaan pääministeri Sharon pyysi tässä yhteydessä Euroopan unionia lopettamaan palestiinalaishallinnon suoran rahoittamisen, koska hänen mukaansa rahat menevät Israelia vastaan käytettävien aseiden ostoon. Komission puheenjohtaja Prodi ilmeisesti vastasi, että ne 200 miljoonaa euroa, jotka unioni on antanut 14 kuukaudessa Arafatille, on käytetty palestiinalaisten perustarpeiden tyydyttämiseen, mikä edesauttaa rauhan syntymistä. Voisiko komissio vastata seuraaviin kysymyksiin: - Mitä toimia on rahoitettu, ja mistä syystä palestiinalaishallintoa on rahoitettu suoraan eikä kolmansien toimijoiden kautta? - Onko palestiinalaishallinnolle annettujen varojen käyttöä valvottu määrällisesti ja laadullisesti, ja mitkä ovat tämän valvonnan tulokset? - Kun EU:n rahoitus on ehdollistettu demokratialausekkeen kunnioittamiseen, katsooko komissio, että palestiinalaishallinto noudattaa tätä periaatetta? Christopher Pattenin komission puolesta antama vastaus (15. tammikuuta 2002) Yhteisön palestiinalaishallinnolle taloudelliseen ja tekniseen yhteistyöhön myöntämät varat katetaan pääasiassa seuraavista budjettikohdista: - B7-410: Meda (yhteisön ulkopuolisten Välimeren alueen maiden taloudellisten ja sosiaalisten rakenteiden uudistamisen liitännäistoimenpiteet), ja - B7-420: Israelin ja Palestiinan vapautusjärjestön (PLO) väliseen rauhansopimukseen liittyvät yhteisön toimet. Julkiselle taloudelle annettavan suoran tuen ollessa kyseessä yhteisö tekee rahoitussopimukset yleensä edunsaajavaltion kansallisten viranomaisten kanssa. Palestiinalaisten tapauksessa sopimuspuolena on palestiinalaishallinto. Kolmansien osapuolten käyttö tässä yhteydessä ei takaisi moitteetonta valvontaa eikä mahdollistaisi nykyisen järjestelyn mukaista finanssipoliittisten ja hallinnollisten ehtojen asettamista. Kansainvälinen valuuttarahasto (IMF) kuitenkin valvoo palestiinalaishallinnon julkistalouden ja talousarvion tilaa sekä sitä, miten yhteisön julkiselle taloudelle annettavalle tuelle asettamat ehdot täyttyvät, ja raportoi edelleen komissiolle. Yhteisön taloudelliselle tuelle asettamia ehtoja ovat palestiinalaishallinnon menojen vähentäminen varainkäyttösuunnitelman avulla, julkistalouden uudistaminen niin, että poistetaan mahdollisuus talousarvion ulkopuoliseen varainkäyttöön (tilinpidon vakauttaminen) ja palkkamenojen pitäminen ennallaan. Komissio saa IMF:ltä kuukausiraportit yhteisön asettamien ehtojen täyttymisestä. Maksut suoritetaan edellyttäen, että palestiinalaishallinto täyttää EU:n asettamat ehdot. IMF perehtyy tarkkaan palestiinalaishallinnon kuukausittain toimittamiin julkisen talouden tilaa koskeviin tietoihin, joita ovat - tulokehitys (kotimarkkinatulot, arvio Israelin keräämästä ja pidättämästä tulosta), - työllisyys (palkkakulut), - välilliset työvoimakustannukset, - velat. IMF:llä on päivittäin edustaja palestiinalaishallinnon valtiovarainministeriössä, joka valvoo eri ministeriöiltä tulevia pyyntöjä ja valtiovarainministeriön niitä koskevia hyväksyntöjä sekä tarkistaa valtionkassaa koskevat konsolidoidut tilitiedot ja -tapahtumat näiden pyyntöjen ja hyväksyntöjen osalta. IMF on vahvistanut, että palestiinalaishallinto on täyttänyt yhteisön asettamat ehdot ja että ehtojen tarkoitukset ovat toteutuneet valvovan osapuolen odotuksia paremmin. Kehityshankkeiden osalta komissio osallistuu täysipainoisesti palestiinalaishallinnon tueksi toteutettavien avustushankkeiden ohjelmasuunnitteluun, valmisteluun, täytäntöönpanoon ja seurantaan. Edunsaajien on toimitettava määräajoin raportit, ja komission henkilöstö sekä ulkopuoliset arvioijat suorittavat hankkeita koskevat tarkastukset.